Heidy Tiits-Tikkanen

**Oman osaamisen tunnistaminen & siitä kertominen**

Työpajassa tarkastelemme omaa yksilöllistä osaamistamme laajana kokonaisuutena, eräänlaisena praktiikkana ("practice”). Pohdimme, millaista alakohtaista (syvä)osaamista, tietämistä ja taitamista, sekä geneerisiä taitoja meillä on. Opettelemme yhdessä sanoittamaan omaa osaamistamme laajasti ja kertomaan siitä muille. Työpaja sisältää alustuksen, itsenäistä reflektiota, ryhmätyöskentelyä sekä lyhyet, kevyet esitykset lopuksi. Työpajaan osallistuminen ei vaadi ennakkovalmistautumista.

Työpajan fasilitoi Heidy Tiits-Tikkanen. Hän valmistui taiteen maisteriksi Aalto-yliopiston kuvataidekasvatuksen koulutusohjelmasta vuonna 2020, ja hänellä on myös aiempi liiketalouden tutkinto ammattikorkeakoulusta. Heidyä kiinnostaa laaja-alainen osaaminen ja työelämätaidot, ja hän on itse työskennellyt useilla eri kentillä, kuten asiantuntijana yliopistossa, opettajana yläkoulussa, taide(kasvatus)kentän freelancerina sekä rahoitusalalla useissa tehtävissä. Tällä hetkellä Heidy työskentelee Aalto-yliopistossa pedagogisena asiantuntijana opettaen mm. korkeakoulupedagogisia kursseja opetushenkilökunnalle. Hänellä on myös työhuone, Taidetila Lokki, jossa hän toisinaan ehtii myös piipahtaa.